इन्वेस्टरों के करोड़ों डूबे पर क्रिप्टो फंड के फाउंडर दुनिया की सैर कर रहे हैं
क्रिप्टो इंडस्ट्री के डूबने से सबसे ज्यादा नुकसान नई करेंसी में पैसा लगाने वाले इन्वेस्टरों को हुआ है। दूसरी ओर क्रिप्टो कंपनियों के कई फाउंडर मौज-मजा कर रहे हैं। एक साल पहले सिंगापुर स्थित हेज फंड थ्री एरो कैपिटल रातों-रात धराशायी हो गया था। इसके
क्रिप्टो इंडस्ट्री के डूबने से सबसे ज्यादा नुकसान नई करेंसी में पैसा लगाने वाले इन्वेस्टरों को हुआ है। दूसरी ओर क्रिप्टो कंपनियों के कई फाउंडर मौज-मजा कर रहे हैं। एक साल पहले सिंगापुर स्थित हेज फंड थ्री एरो कैपिटल रातों-रात धराशायी हो गया था।
इसके साथ इंडस्ट्री का बहुत बड़ा हिस्सा लगभग चरमरा गया। लाखों अमेच्योर इन्वेस्टरों की बचत का पैसा चला गया और अन्य कंपनियां दिवालिया हो गई। लेकिन, कंपनी के फाउंडरों काइल डेविस और सू झू की सेहत पर कोई असर नहीं पड़ा है। दोनों दुनियाभर में घूम रहे हैं। उन्होंने कीमती संपत्तियां भी खरीद रखी हैं।
2022 में क्रिप्टो इंडस्ट्री में हलचल के बाद उसका बाजार मूल्य 82 लाख करोड़ रुपए नीचे चला गया था। क्रिप्टो कंपनियों के कई फाउंडर कानूनी कार्रवाई की चपेट में आए हैं। बिनांस के प्रमुख चेंगपेंग झाओ, एफटीएक्स एक्सचेंज के सैम बैंकमैन फ्रीड,क्रिप्टोकरेंसी लूना के दक्षिण कोरियाई फाउंडर डो क्वान के खिलाफ मुकदमे चल रहे हैं।
डेविस और झू अब तक बचे हुए है। वे क्रिप्टो के सुपरस्टार थे। हेज फंड ध्वस्त होने के बाद डेविस और झू ने सिंगापुर छोड़ दिया। डेविस ने बाली, थाइलैंड, दुबई, मलेशिया, बहरीन की सैर की।
एक समय थ्री एरो हेज फंड के पास 32 हजार करोड़ रुपए से अधिक पूंजी थी।
डेविस और झू का कहना है, उन्होंने कुछ भी गलत नहीं किया है। वे कहते हैं, कोई भी सरकारी एजेंसी हमारी जांच नहीं कर रही है। थ्री एरो पर 27 हजार करोड़ रुपए से अधिक कर्ज है। फंड ब्रिटिश वर्जिन आइलैंड में रजिस्टर्ड है।
अदालत द्वारा नियुक्त लिक्विडेटर का कहना है कि डेविस और झू ने वसूली प्रक्रिया में सहयोग देने से इनकार कर दिया है। अमेरिका की फेडरल रेगुलेटिंग एजेंसी जांच कर रही है कि क्या डेविस और झू ने इन्वेस्टरों को कंपनी के फाइनेंस के बारे में गलत जानकारी दी है।
वापसी की कोशिश
इन्वेस्टरों और फाइनेंसरों के करोड़ों रुपए डुबाने वाले डेविस और झू फिर से कारोबार शुरू करने की योजना बना रहे हैं। उन्होंने अप्रैल में पिछले साल क्रिप्टो इंडस्ट्री में विस्फोट में पैसा गंवाने वाले ट्रेडरों के लिए एक मार्केट प्लेस ओपन एक्सचेंज शुरू किया है। वहां कस्टमर एफटीएक्स जैसी खत्म हो चुकी क्रिप्टो कंपनियों की संपत्ति खरीद सकेंगे।
© The New York Times
डेविड याफे बेलानी